google/wiki40b huggingface dataset:
פאלא

קורות חיים

הכלב, שנולד ב-7 באפריל 1940, ניתן כמתנת חג המולד לנשיא רוזוולט על ידי בת דודו מרגרט סוקלי. ב-10 בנובמבר 1940 עבר הכלב לבית הלבן, שם התגורר עד מותו של רוזוולט.
פאלא נסע עם רוזוולט במסעותיו לחופשות בביתו הפרטי בניו יורק, וכן לוורם ספרינגס שם נפש רוזוולט. בשל העובדה שעובדי הבית הלבן האכילו את הכלב, חלה הכלב, ורוזוולט הורה בצו כי אסור לאיש להאכיל את הכלב מלבד הנשיא.
בסרט שצולם על ידי אולפני אם ג'י אם בבית הלבן צולם הכלב, ומאוחר יותר הוא הוכר כחייל של כבוד בצבא ארצות הברית לאחר שתרם דולר אחד למאמץ המלחמתי. פאלא טס עם רוזוולט במטוסו וכן נסע עמו למפגש בו נחתמה האמנה האטלנטית. פאלא היה הגיבור של סדרת הקריקטורות של אלאן פוסטר שנקראה: "מר פאלא מהבית הלבן".

נאום פאלא

ב-23 בספטמבר 1944, במהלך מסע הבחירות נשא רוזוולט את נאומו המפורסם הידוע בשם "נאום פאלא" במהלך ארוחת ערב רבת משתתפים בוושינגטון.
בנאומו התייחס רוזוולט לטענות השקריות של המפלגה הרפובליקנית, כי השאיר בטעות את פאלא באיים האלאוטיים ושלח משחתת על מנת להשיב אותו.
המנהיגים הרפובליקנים לא הסתפקו בהתקפות עלי, על אשתי ועל בני. לא זו אף זו אלא שעתה הוסיפו גם את כלבי הקטן, פאלא, להתקפותיהם.
מובן שאין אני מתנגד להתקפות, וגם משפחתי אינה מתנגדת להתקפות אולם פאלא כן מתנגד להן. כידוע לכם, פאלא הוא סקוטי, וככזה, מיד כששמע כי כותבי הפיקציות של המפלגה הרפובליקנית המציאו סיפור לפיו השארתי אותו מאחור באיים האלוטיים, וכי שלחתי משחתת למצוא אותו - בעלות למשלם המסים של שניים, שלושה, שמונה או עשרים מיליון דולרים - נפשו הסקוטית געשה ורעשה. הוא לא היה אותו כלב מאז! אני רגיל לשמוע שקרים ודיבה על עצמי... אולם אני חושב שיש לי זכות להתנגד להוצאת דיבה כנגד כלבי.
— נאום פאלא - טקסט הנאום והקלטת הנאום

לאחר מותו של רוזוולט

באפריל 1945 נפטר רוזוולט בוורם ספרינגס. פאלא נכח בהלוויתו של רוזוולט, ועבר לגור עם אלינור רוזוולט בוואל קיל.
בספרה "On My own" מתארת אלינור רוזוולט את געגועיו של הכלב לפרנקלין דלאנו רוזוולט:
היה זה פאלא, כלבו הקטן של בעלי, אשר לא הצליח להתרגל למותו. פעם, בשנת 1945, כאשר הגנרל אייזנהואר הגיע להניח זר על קברו של רוזוולט, נפתחו שערי הכביש הפנימי ורכבו התקרב אל הבית כשהוא מלווה בסירנות של מכוניות המשטרה המלוות אותו. כאשר פאלא שמע את הסירנות, מיד נעמד, נזדקפו אוזניו וידעתי שהוא ציפה לראות את אדונו מגיע, כפי שהוא בא פעמים רבות קודם לכן (מלווה בסירנות).
מאוחר יותר, כאשר התגוררנו בקוטג' היה פאלא יושב ליד דלת חדר האוכל ומביט על שתי כניסות הבית - כפי שנהג לעשות כשרוזוולט היה בבית. רוזוולט נהג לעתים להחליט בפתאומיות ללכת למקום כלשהו, ופאלא נהג לצפות בשתי הדלתות על מנת להיות מוכן וללוות אותו.
פאלא קיבל אותי לאחר מותו של בעלי, אולם הייתי רק מישהי שהוא היה צריך להסתדר איתה באופן זמני, עד לשובו של אדונו.
פאלא מת ב-5 באפריל 1952 ונקבר בסמוך לרוזוולט בגן הוורדים בסרינגווד.

לקריאה נוספת

• Doris Kearns Goodwin, No Ordinary Time: Franklin & Eleanor Roosevelt: The Home Front in World War II, P 200
קידמה ועוני

תוכן

בספר נטען כי עוני הוא תופעה שכמעט ואינה קיימת בקרב חברות פרימיטיביות, והוא שואף להסביר מדוע עוני הוא תופעה רחבה כל כך בחברות שיש בהן עושר גדול. 
לפי ג'ורג', ההתקדמות הטכנולוגית והחברתית (כולל השכלה ושירותים ציבוריים) הגדילו את הערך של האדמה (בספרות הכלכלית של אותה תקופה - הדבר כולל גם משאבי טבע, שטחי קרקע עירוניים וכדומה) ולכן גדל המחיר שבעלי האדמות יכלו לדרוש מאלו שרצו להשתמש בהן. במילים אחרות: ככל שהשירותים הציבוריים טובים יותר במקום מסוים, כך עולה גם הרנטה, היות שאנשים מעריכים יותר את הקרקע הזאת. הנטייה של ספקולנטים היא להגדיל את מחירי הקרקעות מהר יותר מאשר ניתן לייצר רכוש כדי לשלם על מחירים אלה. התוצאה היא הקטנת כמות הרכוש או העושר שנשאר בידי העובדים שמקבלים את חלקם בצורת שכר, ולבסוף הדבר גורם לקריסה של בועת נדל"ן ושל יוזמות מסחריות, עם השפעות של התכווצות כלכלית שיכולה להפוך למיתון שגורם לאבטלה, פשיטות רגל וכדומה. 
בספר ג'ורג' בוחן כמה אסטרטגיות שהוצעו כדי לנסות למנוע מיתון כלכלי, אבטלה ועוני, אבל הוא מוצא אותם בלתי מספקות. כחלופה, הוא מציע פתרון משלו - מס יחיד על אדמה. זהו מס על הערך התקופתי של אדמה שמוחזקת בבעלות פרטית. הוא יהיה גבוה מספיק כדי לאפשר ביטול של כל שאר המיסים - בעיקר מיסים על עבודה ועל ייצור. ג'ורג' טען כי מס ערך קרקע ייתן תמריץ לבעלי האדמות להשתמש בהן בדרך יצרנית וכך להעסיק עובדים וליצור עושר, או למכור את האדמה במחירי השוק לאנשים אחרים שישתמשו בקרקע באופן ייצרני. הדבר יגרום לשינוי נקודת שיווי המשקל בהתמקחות בין בעלים של משאבי טבע (אדמה, מחצבים וכו') לבין פועלים ויגרום לעלייה כללית במשכורות. לפי ג'ורג', הדבר יוביל לכך שאיש לא יסבול מעוני בלתי רצוני. 
הנרי ג'ורג' היה בזמנו כלכלן מפורסם ופופולרי בארצות הברית, ורעיונותיו זכו להד בפוליטיקה. מעט לאחר פרסומו של הספר הוא נמכר במעל 3 מיליון עותקים. תרגום בעברית יצא לאור בשנים 1963 על ידי הוצאת "מסדה".
האבנים הרוניות ביילין

האבנים הרוניות

האבנים הרוניות עשויות כל אחת מפיסת אבן ועליהן חרוטות כתובות בשפת נורס בכתב רונות המתוארכות למאה ה-10. האבנים מייצגות את שלב המעבר מהאמונה הפגנית בדנמרק לנצרות, והן מזוהות עם התקופה בה הייתה דנמרק למדינה לאומית.

האבן הקטנה

"האבן הקטנה", המכונה גם "האבן העתיקה", הונחה במקומה על ידי המלך גורם הזקן (Gorm den Gamle, מלך מ-934 עד 958 או 959) שהיה המלך הראשון של כל דנמרק. האבן הוקמה לזכר אשתו של המלך, תירה (Thyra Dannebod). בכתובת שעל האבן מופיעה המילה "דנמרק" לראשונה בתולדות המדינה, אם כי זו נזכרה מחוץ לגבולותיה כ-75 שנים קודם לכן. הכתובת על האבן קוראת לאמור:
"kurmur kunukr, karthi kubl thusi, aft thurui kunu sina, tanmarkar but"
"המלך גורם הקים יד זו לזכר תירה, אשתו, גאולתה של דנמרק".

האבן הגדולה

"האבן הגדולה", הידועה גם כ"אבן החדשה", נחקקה על ידי המלך האראלד כחול-השן (Harald Blåtand), בנו של גורם הזקן, לזכר הוריו ולזכר התנצרותם של הדנים. האבן שוקלת כ-10 טונות ונישאת לגובה של 2.43 מטר. לאבן שלושה צדדים - בצידה האחד ציור של ישו בתנוחת צליבה אך ללא צלב, בשני נראה נחש הכרוך סביב אריה ובשלישי מופיע רובה של הכתובת, לאמור:
"Haraltr kunukr bath kaurua, kubl thausi aft kurm fathur sin, auk aft thaurui muthur sina sa, haraltr ias sar uan tanmaurk, ala auk nuruiak, auk tani karthi kristna"
"המלך האראלד ציווה להקים יד זו לזכר גורם, אביו, ולזכר תירה, אימו; האראלד הוא אשר תפס לעצמו את כל דנמרק ונורווגיה ואשר ניצר את הדנים".

התילים

שני התילים נישאים מדרום ומצפון לכנסייה. בתל הצפוני נתגלו שרידי אולם קבורה, שייתכן והוקם לשני אנשים. חיפושים שנערכו במקום בתחילת המאה ה-19 חשפו ממצאים מהמאה ה-10 אך שרידי הגופות סולקו ממנו. ייתכן שהמלך גורם הזקן היה קבור בתל זה, ובנו האראלד כחול-השן העביר את גופתו אל הכנסייה הסמוכה שהוקמה עם התנצרותו. התל הדרומי נחקר בשנת 1861 ו-1941, אך לא נתגלו בו קברים.

הכנסייה

לכנסייה הניצבת במקום כעת קדמו שלוש כנסיות עץ מוקדמות יותר אשר נהרסו בשריפות, והעתיקה שבהן שימשה גם כמקום קבורתו של המלך גורם הזקן. גופתו של גורם הזקן נתגלתה בשנת 1978 והוצאה מהקבר לצורכי מחקר, ובשנת 2000 הושבה לכנסייה.
הספינה ובית המקהלה נבנו מאבן גיר בסביבות שנת 1100, בעוד שמגדל הפעמונים ואולם הכניסה נוספו מאוחר יותר. בשנת 1874 נחשפו בבית המקהלה פרסקאות מהמחצית הראשונה של המאה ה-12.
שירה והערות על מיני עניינים

הרקע לכתיבה

טרם כתיבת האנציקלופדיה הזו, השתתף ווּ שׁוּ בכתיבת כמה אנציקלופדיות אחרות, כגון "המקראות הקיסריות של עידן טאיפינג", "הרשומות הנרחבות של עידן טאיפינג" ו"היצירות העזות של גן הספרות" וכתב כבר כמה ספרים. 
ליצירה קרא בתחילה "שירים על נושאים בני מילה אחת" (一字題賦).

חשיבות

הצורה בה נכתבה היצירה - שירה על הערך ופרשנות לשורות השיר, נתנה ליצירה צביון של איכות אמנותית אשר גרמה לה להיחשב לספר איכותי בימי קדם.
היצירה שימשה גם השראה לארבע יצירות נוספות שנכתבו בין השנים 1699-1811: שירה על מיני עניינים המורחב, המשך שירה על מיני עניינים המורחב, שירה על מיני עניינים המורחב מאוד ונספח לשירה על מיני עניינים המורחב, וכולן שולבו לבסוף לאנציקלופדיה אחת תחת השם "כלל כתבי שירה על מיני עניינים".
כבשי שור

מאפיינים

כבשי השור מתאפיינים בראש גדול עם חרטום עבה ורחב, ובצוואר קצר ורחב. מבנה גופם ארוך ורחב כחבית עם רגליים קצרות ופרסות גדולות במיוחד. פרוותם שעירה וצפופה ביותר והיא מפרישה חומר שמנוני המפיץ ריח מושק; הפרווה העבה מותאמת לאקלים הקר שבו הם חיים. הזנב קצר יחסית וכמעט ואינו נראה על פני הפרווה העבה שסביבו. לכבשי השור יש קרניים יוצאות דופן משאר היעלים, והן ייחודיות בכך שהן צומחות לכיוון הצדדים ומזכירות קרניים של תאו או גנו. למרות שהמינים נראים מגושמים הם די מיומנים בריצה ובקפיצה באזור הררי. מידות הגוף שלהם גדולות במיוחד לעומת רוב היעלים: גובה הכתפיים הוא בסביבות 130 ס"מ, והמשקל של הזכרים הוא לפחות כ-300 ק"ג. 
כבשי השור הם בעלי חיים חברותיים ופעילי יום החיים בקבוצות או בעדרים, וגודלם ישתנה בין העונות ובהתאם למין. הם נוטים לעשות נדידות עונתיות קטנות בהתאם לזמינות המזון. התקשורת החברתית שלהם מפותחת מאוד, והם מפיקים מגוון קולות כשאגות, נחירות, אנקות פעיות ושיעולים. תזונתם מבוססת על עשבי תיבול, שיחים ועשבים - בהתאם לתפוצה. בשל גודלם, יש להם טורפים מועטים  כדובים וזאבים, ודרך ההתגוננות של העדרים שלהם ייחודית: מין אחד יעדיף להימלט לעומק הסבך ולשכב על האדמה, בעוד שהמין השני מצטופף לכדי עיגול כשהפרטים הבוגרים נמצאים בחוץ ומונעים גישה לצעירים. 
הלחימה בין הזכרים בעונת הרבייה דומה לזו של כבש גדול-קרניים. ההריון של נקבות כבשי השור נמשך כ-8 חודשים, לאחריהם נולד טלה יחיד ולעיתים רחוקות תאומים. בעת הלידה הטלאים שוקלים בסביבות מספר קילוגרמים. הגמילה של הטלאי השבט מאוחרת מאוד ומתרחשת בגיל 11-9 חודשים. גם הבגרות מתרחשת בתקופה מאוחרת למדי. תוחלת החיים שלהם היא כ-14 שנים בטבע ועד כ-20 שנה בשבי.
שמעון ריקלין (איש תקשורת)

קורות חיים

שמעון ריקלין נולד בשכונת יד אליהו שבתל אביב, בה גם גדל בשנותיו הראשונות. אביו היה לוחם לח"י. למד במכינה לישיבות בני עקיבא גבעת שמואל ובישיבת בר-אילן. בשירותו הצבאי סיים קורס מ"כים בגולני ולאחר מכן עבר לאגף המודיעין שם שירת עוד כארבע שנים והשתחרר בדרגת סרן.
בעל תואר ראשון בלימודי ארכאולוגיה ולימודים קלאסיים מאוניברסיטת תל אביב, ותואר שני בלימודי ארכאולוגיה מקראית מהאוניברסיטה העברית. השתתף בתוכנית ללימודי מנהיגות ויהדות באוניברסיטת ברנדייס בארצות הברית.
עבד כארכאולוג ברשות העתיקות ובהמשך כארכאולוג עצמאי.
נשוי לניצנית, בתו של ישראל הראל, ולהם שלושה ילדים. לאחר נישואיו עבר עם משפחתו לגור במעלה מכמש שם שימש כיושב ראש המזכירות של היישוב. ביתו, שהוא מבנה בלתי חוקי, מחוץ לתכנית המתאר, נבנה על ידי חברת אמנה, במקום שנטען לאחר זמן, שהוא קרקע פרטית של תושבי הכפר דיר דיבוואן.

פעילות פוליטית

ריקלין החל במעלה מכמש את פעילותו הציבורית שכללה חברות במועצה אזורית מטה בנימין, חברות במזכירות תנועת אמנה, והקמתה והובלתה של תנועת "דור ההמשך".
לצד שותפות בהקמת המאחז מצפה דני, נטל חלק בהקמתם של המאחזים מגרון, מצפה חגית ונווה ארז.
בתקופת הסכמי אוסלו, הוביל ביחד עם הרב חנן פורת את המאבק נגד פינוי יריחו.
בשנת 2000 נערך בירור בכנסת לאחר שריקלין התבטא כי אם ראש הממשלה (אהוד ברק) יפנה יישובים הוא יירצח.
פעילות נוספת של ריקלין היא סביב זכויות יהודים בהר הבית.
התמודד בפריימריז במפלגת "הבית היהודי" לקראת הבחירות לכנסת העשרים, נבחר למקום ה-16 ברשימת "הבית היהודי", ושובץ במקום ה-23 ברשימה המשותפת לכנסת עם מפלגת תקומה. בבחירות זכתה המפלגה בשמונה מנדטים בלבד. לקראת הבחירות לכנסת העשרים ואחת ב-2019 היה ריקלין מועמד לשריון במקום ה-28 ברשימת הליכוד, מקום שלבסוף ניתן לנציג הבית היהודי.

פעילות עיתונאית

שימש כחבר פאנל בתוכנית מועצת החכמים. בעת מבצע צוק איתן הפך למשתתף קבוע בחדשות הלילה של ערוץ 2, ומשמש שם כפרשן. חבר בפאנל תוכנית "הצוללת" בערוץ הכנסת, וחבר קבוע בתוכנית הפאנליסטים "הפטריוטים" בערוץ 20, והחל מאפריל 2018 משמש כפרשן מדיני, במהדורת החדשות של הערוץ.
לצד השתתפות בתוכניות אקטואליה ברדיו ובטלוויזיה, כתב ריקלין גם טורי דעה לעיתונים "מקור ראשון" ו"בשבע", ולאתר האינטרנט "וואלה!".
תקופה קצרה במהלך שנת 2014 הגיש תוכנית בשם "הפרלמנט של שמעון ריקלין" בתחנת הרדיו גלי ישראל, והיה אורח קבוע בתוכנית הרדיו של אראל סג"ל בגלי צה"ל.
הקים את אתר החדשות "אמת ללא גבולות". האתר הפסיק להתעדכן ב-2013.
בתחילת 2018 דורג על ידי גלובס במקום ה-22 ברשימת 50 העיתונאים המשפיעים בישראל לשנת 2017.
החל באוגוסט 2018 להגיש יחד עם אראל סג"ל את התוכנית ריקלין&סגל בערוץ 20. לאחר פרישתו של סג"ל מהערוץ, הצטרף ינון מגל לתוכנית ושמה שונה לריקלין&מגל.
בשנת 2019 עבר שותפו לתוכנית ינון מגל להנחות את התוכנית הפטריוטים שחזרה לשידור, בעקבות זאת נשאר שמעון ריקלין במשבצת השידור להנחות עם מגישים מתחלפים תוכנית אישית בשם ריקלין ושות'.

פעילות עסקית

ריקלין יוזם פרויקטים בתחום הנדל"ן בכל רחבי הארץ, ומנהל "הקרן להשקעות" להשקעת יהודי התפוצות במיזמים ישראליים. כמו כן הוא הבעלים של אולם השמחות "באר מרים" באזור התעשייה שער בנימין. בינואר 2017, המנהל האזרחי ביהודה ושומרון חזר בו מההחלטה להגיש תביעה נגד ריקלין בגין הפעלת אולם האירועים. לפי התביעה שהוכנה, השימוש בשטח היה בניגוד לייעודו כשטח תעשייה.
אוריין שוקרון

ביוגרפיה

נולד וגדל במעלות-תרשיחא, החל לנגן בפסנתר בקונסרבטוריון המקומי ובשנות העשרה שלו נסע לסיבובי הופעות באירופה ובאפריקה מטעם הסוכנות היהודית וויצו. בגיל 13 חזר בתשובה יחד עם משפחתו.
את שירותו הצבאי החל כמזכיר ברבנות הצבאית, עד ששמע אותו החזן הצבאי הראשי שי אברמסון ומשך אותו לשרת תחתיו כפסנתרן ומעבד מוזיקלי.
בשנת 2014 שיתף פעולה עם גיורא פיידמן באלבומו "Klezmer Meets Jazz", והלחין שניים מהשירים. בשנת 2016 ניגנה הקלרניתנית קרולין הרטיג את יצירתו Klezmerline בפרמיירה בקולומבוס, אוהיו.
בשנת 2017 כתב לפסטיבל ישראל את היצירה "פתחו לי" בהשראת מנגינות מתפילת ההלל, ואת היצירה ביצעה התזמורת הסימפונית ירושלים.
בשנת 2016 הקים במעלות את מקהלת הגברים "קול התור" שעסקה בחזנות ופיוט.
בשנת 2017, כשהוא בן 24, התמנה למנצח ומנהל מוזיקלי של התזמורת האנדלוסית "אלמוגרביה". תחת שרביטו שיתפה התזמורת פעולה בין היתר עם ישי ריבו, חנן בן ארי, חיים לוק, שלמה גרוניך, גלית גיאת, שי צברי, ואמנים רבים נוספים.
שוקרון התארח כפסנתרן וכמנצח במופעים של התזמורת האנדלוסית אשדוד, התזמורת הסימפונית אשדוד והתזמורת הפילהרמונית הישראלית]. השתתף כמעבד ומנצח בפסטיבל הכליזמרים הבינלאומי בירושלים, פסטיבל הלדינו בצפת, פסטיבל העוד ופסטיבל פסנתרים.
בשנת 2018 כתב את המוזיקה למופע "הבנויה" של להקת המחול ק.ט.מ.ו.ן, עבודה במלאת מאה שנה ל"ירושלים הבנויה", ספרו האוטופי של בוריס שץ. באותה שנה הלחין ותזמר את המחזמר "לפני בוא - קברט גאולה", למילים של רואי רביצקי. המחזמר עלה בבכורה בבית אבי חי בירושלים.
בוגר תואר שני בקומפוזיציה וניצוח מן האקדמיה למוסיקה ולמחול בירושלים והאקדמיה למוזיקה ע"ש פרנץ ליסט בבודפשט. בין מוריו העיקריים אנדרה היידו, מיכאל וולפה ויוסף ברדנשווילי.
רועי וסרמן

ביוגרפיה

וסרמן נולד וגדל בקריית ביאליק. מגיל 11 החל להתאמן באתלטיקה באגודת מכבי חיפה. הוא התאמן כשנתיים באתלטיקה כללית, ריצות קפיצות וזריקות ובגיל 15 החל להתמקצע בענף הזריקות. בגיל 16 עבר להתאמן בהדסה נעורים, מרכז האתלטיקה הלאומי, בהדרכת סלבה איזמאילוב.

2012

באליפות ישראל שנערכה בהדר יוסף בשנת 2012 זכה וסרמן במדליית ארד בזריקת דיסקוס בתוצאה 40.99 מטר.

2013

באליפות ישראל לנוער שנערכה בהדר יוסף בשנת 2013 זכה וסרמן בשתי מדליות כסף, בהדיפת כדור ברזל בתוצאה 15.19 מטר ובזריקת דיסקוס בתוצאה 41.90 מטר.
בתחרויות האתלטיקה לנוער של המכביה ה-19 שנערכו בהדר יוסף אותה שנה הוא זכה במדליית זהב בהדיפת כדור ברזל בתוצאה 14.88 מטר.

אלוף ישראל לנוער

באליפות ישראל לנוער שנערכה בראשון לציון ביוני 2014 זכה וסרמן במדליית זהב, בהדיפת כדור ברזל בתוצאה 17.27 מטר.
באליפות ישראל שנערכה בהדר יוסף ביולי אותה שנה הוא זכה במדליית ארד בהדיפת כדור ברזל בתוצאה 15.12 מטר.

שיא ישראלי לנוער

בתחרות שנערכה בהדסה נעורים ב-23 בדצמבר 2014 קבע וסרמן בהדיפת כדור ברזל שיא ישראלי חדש לנוער של 18.05 מטר.

2015

בתחרות גביע אירופה בזריקות עד גיל 22, שנערכה בליריא פורטוגל מרץ 2015 סיים וסרמן במקום 15 בהדיפת כדור ברזל בשיא אישי חדש של 15.92 מטר.
בתחרות שנערכה בהדר יוסף ב-30 במרץ אותה שנה קבע וסרמן בהדיפת כדור ברזל שיא אישי חדש של 16.69 מטר, תוצאה המהווה מקום תשיעי בכל הזמנים. בתחרות שנערכה בהדסה נעורים ב-5 ביולי אותה שנה הוא קבע בזריקת דיסקוס בשיא אישי חדש של 44.47 מטר.
באליפות ישראל שנערכה בהדר יוסף ביולי אותה שנה הוא זכה במדליית ארד בהדיפת כדור ברזל בתוצאה 15.83 מטר, אחרי איתמר לוי ממכבי תל אביב (18.20 מטר) ומרק אלטרמן מהפועל עמק חפר (16.64 מטר).

2016

בתחרות גביע אירופה בזריקות עד גיל 22, שנערכה בארד רומניה במרץ 2016 סיים וסרמן במקום 11 בהדיפת כדור ברזל בתוצאה 16.10 מטר.
בתחרות שנערכה בהדר יוסף ב-14 במאי אותה שנה הוא קבע בזריקת דיסקוס שיא אישי חדש של 44.84 מטר,
בתחרות שנערכה בהדסה נעורים ב-16 במאי אותה שנה קבע וסרמן בהדיפת כדור ברזל שיא אישי חדש של 16.70 מטר.
באליפות ישראל שנערכה בהדר יוסף ביוני אותה שנה הוא זכה במדליית ארד בהדיפת כדור ברזל בתוצאה 16.25 מטר.

2017

בתחרות גביע אירופה בזריקות עד גיל 22, שנערכה בגראן קנריה ספרד במרץ 2017 סיים וסרמן במקום 14 בהדיפת כדור ברזל בתוצאה 15.47 מטר.
באליפות ישראל שנערכה בהדר יוסף ביולי אותה שנה הוא זכה במדליית ארד בהדיפת כדור ברזל בתוצאה 15.42 מטר.
בתחרויות האתלטיקה של המכביה ה20 שנערכו בירושלים בחודש יולי 2017 זכה רועי וסרמן במדליית כסף בהדיפת כדור ברזל בתוצאה 15.31 מטר.
הנסיך אלפונסו, רוזן קזרטה

ביוגרפיה

אלפונסו נולד ב-28 במרץ 1841 בקזרטה, לפרננדו השני, מלך שתי הסיציליות ולמריה תרזה, ארכידוכסית אוסטריה, בתם של הארכידוכס קרל, דוכס טשן והנרייטה, נסיכת נסאו-ויילבורג. בעת לידתו היה אלפונסו הרביעי בתור לרשת את ממלכת שתי הסיציליות, לאחר אחיו למחצה פרנצ'סקו, דוכס קלבריה ואחיו הבוגרים לואיג'י, רוזן טראני ואלברטו, רוזן קסטרוג'ואבני. בשנת 1844 מת אחיו אלברטו, ואלפונסו הפך לשלישי בסדר הירושה.
בשנת 1859 מת אביו פרננדו השני, ואחיו פרנצ'סקו השני עלה לשלטון במקומו. זמן קצר לאחר מותו ניצחו הכוחות הצרפתיים והסרדיניים את הצבא האוסטרי במלחמת אוסטריה-סרדיניה, מה שהוביל כעבור זמן קצר לאיחוד איטליה ולהדחתו של אחיו מהשלטון. אלפונסו יחד עם משפחתו ברחו לרומא, ובהמשך עברו משם לווינה.
בשנת 1886 מת אחיו לואיג'י, רוזן טראני, ומכיוון שהייתה לו רק בת אחת - מריה תרזה, נסיכת שתי הסיציליות, הפך אלפונסו לראשון בתור בסדר הירושה. בשנת 1894 מת אחיו למחצה פרנצ'סקו השני, מלך שתי הסיציליות, ואלפונסו הפך לטוען לכתר ממלכת שתי הסיציליות. ב-26 במאי 1934 מת אלפונסו בקאן בצרפת, ובנו הנסיך פרננדו פיו, דוכס קלבריה הפך לטוען לכתר של שתי הסיציליות.
קבוצת וגנר

היסטוריה

שמה של הקבוצה נקשר בין היתר במעורבות הרוסית במלחמת האזרחים בסוריה ובמלחמת האזרחים באוקראינה וישנם פרשנים הסבורים כי הקבוצה כולה מהווה למעשה יחידה לא רשמית של משרד ההגנה הרוסי. מספר החיילים בה נאמד בין 1,000 ל–5,000 ויש המעריכים שמספרם מגיע לכדי 6,000 חיילים
הקבוצה הוקמה על ידי דמיטרי אוטקין, יליד מחוז קירובוגרד שבאוקראינה, ב-1970. לפי הצהרת שירות הביטחון האוקראיני אוטקין היה אזרח אוקראיני. עד 2013 שירת כלויטננט-קולונל וכמפקד חטיבה בכוחות המיוחדים של המודיעין הצבאי הרוסי. הוא פרש משירות ב-2013 ועבד בחברת צבא פרטית בשם קבוצת הביטחון מורן שהוקמה על ידי יוצאי צבא רוסים. באותה שנה הקבוצה התמזגה עם גוף שמכונה בשם "החילות הסלאביים", שנשלחה להגן על שדות הנפט בסוריה. קבוצת ואגנר עצמה הופיעה בשנת 2014, במחוז לוהנסק שבאוקראינה. באוגוסט 2017, נטען שאוטקין לא עומד בראש החברה, אלא הוא דמות חזית שמופיע בציבור וכי בפועל מישהו אחר מנהל אותה
הקבוצה הייתה מעורבת בפעולות שונות כקבלן צבאי פרטי. ב-7 בפברואר 2018 חיילי הקבוצה תקפו את הכוחות הכורדים הנתמכים על ידי ארצות הברית בסוריה בניסיון להשתלט על שדה נפט ממזרח לנהר הפרת. כוח ואגנר ובעלי בריתם סבלו מעשרות נפגעים. בהמשך לתגובה של ארצות הברית בכוח אווירי גדול שכלל מטוסי F15E, מסוקי אפאצ'י ופלטפורמות נוספות.
לפי פרסום מה-5 ביוני 2018, כוח וואגנר מופעל כמדריכים בצבא סודן ובמקביל, אנשי הכוח, ככל הנראה, קיבלו זיכיון לחיפוש זהב בסודן. לפי פרסום מה-1 באוגוסט 2018, שלושה עיתונאים חוקרים שנשלחו לכסות את פעילות הקבוצה במרכז אפריקה נהרגו מירי מארב. חלק ניכר מאמצעי התקשורת נוטים להאמין כי מי שירה בהם היו מתנקשים, חברי כוח וגנר שלא רצו בחשיפה.
אוליבר מילבורן

ביוגרפיה

מילבורן נולד בדורסט. הוא למד בבית הספר דראגון באוקספורד ואחר כך באיטון קולג'.
מילבורן שיחק בתפקיד מתיו בנרמן בסדרת הטלוויזיה "משפחות" ובתפקיד ליאם בסדרה "מחלקה אלטרנטיבית". עוד הופיע בסרט "אני בלעדיך", בסדרה "The Bill", בסדרה המשטרתית "Backup", בעיבוד לרומן "טס לבית דרברוויל" בתפקיד אנג'ל קלייר, בסרט "דייוויד קופרפילד" בתפקיד ג'יימס סטירפורת', בסדרת הדרמה "תרופה מתוקה", בסרט הטלוויזיה "ביירון", בסדרה "Born and Bred", בעיבוד הטלוויזיוני מ-2003 לספרי "ההגדה לבית פורסייט" ובסדרה "Bodies". ב-2009 הצטרף לצוות השחקנים של הסדרה "מאהבות". ב-2011 שיחק בתפקיד אדגר לינטון בעיבוד קולנועי לרומן "אנקת גבהים" מאת אמילי ברונטה. ב-2013 דיבב את הדמויות בארתולומיאו רוברטס וג'ון במשחק הווידאו "Assassin's Creed IV: Black Flag".

חיים אישיים

מילבורן נשוי לכתבת החדשות של ערוץ 4 קייטי רזאל, בתו של הברון טים רזאל  חבר המפלגה הליברל-דמוקרטית. לבני הזוג יש בת אחת, מטילדה. מילבורן ואשתו היו בירח דבש בסרי לנקה כשהתרחשו רעידת האדמה והצונמי באוקיינוס ההודי, קייטי דיווחה מהשטח על האירועים.
הטיה בקביעת מחוזות בחירה

הטיה בקביעת מחוזות בחירה (באנגלית אמריקאית: Gerrymandering, גֶ'רימנדרינג) היא פעילות של השלטונות לשינוי גבולותיהם של מחוזות בחירה בבחירות אזוריות באופן שיביא לתוצאות הרצויות על ידי השלטון. זהו יישום של פרדוקס סימפסון.
השיטה נקראת באנגלית ג'רימנדרינג על שמו של מושל מסצ'וסטס, אלברידג' גרי, אשר בתקופת כהונתו, בשנת 1812, נקבעו מחוזות בחירה מוטים במכוון במדינה כדי לתת עדיפות למפלגת ג'פרסון בבחירות לסנאט המדינה. צורתו של אחד המחוזות המוטים הוצגה בקריקטורה כסלמנדרה המיתולוגית, ומכאן הלחם הבסיסים gerrymander – שמו של המושל והמילה סלמנדרה (salamander).

קביעת מחוזות בחירה

בבחירות אזוריות, הנציגים לפרלמנט או לכל גוף שלטוני אחר נבחרים באזורים שונים ומייצגים את אזור הבחירה שלהם. לקביעת אזורי הבחירה יש השפעה על תוצאות הבחירות. מקובל שיש צורך שההפרש בין מחוזות שונים ביחס בין מספר הנציגים של אזור הבחירה לבין מספר התושבים באזור הבחירה יהיה קטן, על מנת שלכל אזרח תהיה השפעה יחסית שווה. בגלל נדידת אוכלוסייה בין מחוזות בעקבות אכלוס אזורים חדשים והתרוקנות אזורים אחרים, יש צורך להגדיר מחדש את המחוזות, במיוחד כאשר לכל מחוז יש נציג בודד או מספר מועט של נציגים. (כאשר כל מחוז שולח מספר רב של נציגים, אפשר לשנות את גודל הייצוג במקום את הגבולות).
פוליטיקאים שיש בידיהם את הכוח להגדיר את מחוזות הבחירה יכולים לנצל זאת כדי להגדיר אזורים שיהיו נוחים להם.

שיטות הטיה בבחירת אזורי בחירה

שיטה אחת להטיה היא דחיסה (packing) של כמה שיותר מצביעים בלתי רצויים לקובע המחוזות לתוך מחוז בחירה יחיד על מנת להמעיט את השפעתם על שאר אזורי הבחירה. שיטה אחרת, כמעט הפוכה, היא פיזור (cracking) של בוחרים בלתי רצויים בין אזורי בחירה רבים באופן שלא יגיעו להשפעה משמעותית באף אזור בחירה. 
למרות שברוב המקרים ההטיה נעשית על ידי שינוי הגבולות של המחוזות, היו גם ניסיונות להעביר אוכלוסייה בין מחוזות על מנת להשיג את אותה תוצאה. בווסטמינסטר יזם פוליטיקאי מהלך של שיווק בתים באזור הבחירה שלו באופן שימשוך בוחרים מהמפלגה שלו. המהלך נתגלה על ידי מבקר פנים והפוליטיקאי נדרש לשלם קנס גדול.

מניעת הטיה בבחירת מחוזות בחירה

בבריטניה ובקנדה קביעת אזורי הבחירה נמסרה לגופים א-פוליטיים, על מנת להמעיט את האפשרויות להטיה. 
הפחד מהינדוס מחוזות בחירה מועלה לעיתים כטענה כנגד שימוש בשיטת בחירה אזורית רובית, ובעד בחירה במספר אזורי בחירה בעלי מספר נציגים שונה לפי גודל האוכלוסייה בכל אזור, ואף בביטול מחזות הבחירה בכללם והנהגת בחירות לאומיות כנהוג בישראל.
כוכב אפריקה

כוכב אפריקה הוא אחד מ-11 יהלומים שלוטשו מיהלום ה"קולינן", שהתגלה ב-1905 במכרה קולינן בדרום אפריקה. הקולינן נחשב ליהלום הגולמי הגדול ביותר שהתגלה עד כה. כוכב אפריקה מכונה גם "קולינן 1" (1 Cullinan), צבעו צהוב והוא בעל צורת אגס (74 משטחים), משקלו 530.2 קארט. עד ל-1985 נחשב כוכב אפריקה ליהלום המלוטש הגדול בעולם.

יצירתו של כוכב אפריקה

היהלום הגולמי הוענק במתנה על ידי ממשלת דרום אפריקה למלך אדוארד השביעי, בשנת 1907, לרגל יום הולדתו ה-66. על מנת להעביר את היהלום ליעדו בבטחה, נוצר העתק שלו, שהועבר לבריטניה על ספינת מאובטחת, ואילו היהלום האמיתי נשלח ללונדון באמצעות שירות הדואר הרשום הרגיל, לאחר שבוטח בסכום של 1,250,000 דולר.
בשנת 1908 נתן המלך את היהלום הגולמי לצורף המלכותי והלה בתר אותו למספר יהלומים קטנים יותר שעברו ליטוש, וכוכב אפריקה הוא הגדול שבהם. קיים גם "כוכב אפריקה הקטן" - היהלום השני בגודלו שהופק מן האבן (The Lesser Star of Africa) המכונה גם קולינאן II ומשקלו 317.40 קארט. בהוראת המלך אדוארד נקבע כוכב אפריקה בשרביט המלוכה הבריטי כאחד מ"תכשיטי הכתר של הממלכה המאוחדת" ונשמר עם שאר התכשיטים במצודת לונדון. 
עד לאמצע שנות ה-80 של המאה ה-20 נחשב הכוכב ליהלום המלוטש הגדול בעולם. ב-1985 הודח מתוארו על ידי יהלום ה- "Golden Jubilee", המשובץ בכתרו של ראמה התשיעי מלך תאילנד, ומשקלו 547.67 קראט.

מיתוסים

בין המיתוסים שנקשרו בכוכב אפריקה, מסופר כי לקולינאן, היהלום הגולמי המקורי יש "חצי שני" שעדיין לא נתגלה.
פימוזיד

תופעות לוואי

תופעות הלוואי העיקריות של התרופה כוללות בין השאר בחילות, יובש בפה, סחרחורות, התכווצויות שרירים, ישנוניות, הזעה, חולשה ותנועות לא-רצוניות. במקרים נדירים התרופה עלולה לגרום לתסמונת ארנב ולהפרעות קצב שונות.